[{"text_idx": "#000000", "text": "Kassinurme uues hiiepaigas asuvaid lohukive teavad paljud. Igal aastal ja\u0308tavad sinna oma annid sajad kui mitte tuhanded inimesed. Sealsetele kividele su\u0308vistatud lohukesed on ku\u0308ll va\u0308hemalt tuhat aastat vanad kuid nende varasema pu\u0308haks pidamise kohta pole mingeid andmeid. Siiski on Kassinurmes kaks ra\u0308ndrahnu, mida vo\u0303iks senise teabe po\u0303hjal pidada po\u0303liseks pu\u0308hapaigaks."}, {"text_idx": "#000001", "text": "U\u0308ks neist on vo\u0303etud lohukivina muinsuskaitse alla ning asub muinaslinnusest ehk Kalevipoja sa\u0308ngist 200 m ida pool metsas. Sammaldunud kivil on 13 u\u0308marat lohukest, mille la\u0308bimo\u0303o\u0303t on 4 \u2013 7,5 cm ja su\u0308gavus 0,4 \u2013 2 cm. Kivi ko\u0303rgus on kuni 70 cm ja la\u0308bimo\u0303o\u0303t ligi paar m. Rahn on lo\u0303henenud enam-va\u0308hem vo\u0303rdselt neljaks tu\u0308kiks. Va\u0308idetavalt lo\u0303hkusid kivi kunagi aardeotsijad. 1963. a ilmunud raamatus Muistendid Suurest To\u0303llust ja teistest nimetatakse seda kivi ohvrikiviks:"}, {"text_idx": "#000002", "text": "\u201cVaranduseotsimisi muistenditega seotud kivide alt ja ohvrikivide alt on toimunud o\u0303ige mitmes paigas. Nii seisab praegu neljaks tu\u0308kiks lastuna ohvrikivi Kassinurme Kalevipoja sa\u0308ngi ligidal.\u201d[i]"}, {"text_idx": "#000003", "text": "Toona nimetati ko\u0303iki kaitse alla vo\u0303etud va\u0308ikeselohulisi kive ekslikult ohvrikivideks. Seega vo\u0303idi ka toda kivi lohkude po\u0303hjal ohvrikiviks pidada. Kuid teisalt vo\u0303eti see kivi kaitse alla alles 1979. aastal. Seega on vo\u0303imalik, et ohvrikivi nimi on selle kivi puhul rahvaomane ja toetub pa\u0308rimusele. Siiski, kuni kivi puudutavad algupa\u0308rased pa\u0308rimused pole pa\u0308evavalgele tulnud, ja\u0308a\u0308b kivi ta\u0308hendus lahtiseks."}, {"text_idx": "#000004", "text": "Kui la\u0308hete lo\u0303hkist lohukivi otsima, siis pange ta\u0308hele, et Muinsuskaitseameti Kultuurima\u0308lestiste kaardil on see ma\u0308rgitud valesse kohta (20.09.20). Kivi ja samuti valgest plastist muinsuskaitseta\u0308his asuvad kaardil na\u0308idatud kohast 40 m po\u0303hja pool. Kivi juurde pa\u0308a\u0308seb palklinnuse eest. Seal tuleb pu\u0308stkoja juures minna paremale ning paariku\u0308mne m pa\u0308rast radade hargnemiskohas taas paremale. Radade hargnemiskohas na\u0308itab o\u0303iget suunda silt kirjaga LINGUKIVILE."}, {"text_idx": "#000005", "text": "Pu\u0308stkoja juurest lo\u0303hutud lohukivini on rada mo\u0308o\u0308da ligikaudu 120 m. Kui liikuda lohukivi juurest rada pidi edasi, jo\u0303uab see kohe metsast lageraielangile. Rada laskub vo\u0303sa vahel veidi madalamale ja to\u0303useb siis kallakut mo\u0308o\u0308da u\u0308les suure roosaka kivini, mis on Kalevipoja lingukivi. Lohukivi ja lingukivi vahe on 70 m."}, {"text_idx": "#000006", "text": "Lingukivi kohta on talletatud mitmeid pa\u0308rimusi ja seda on tutvustatud erinevates tru\u0308kistes. Ometi pole kivi seni kaitse alla vo\u0303etud ja seda ei leia ka u\u0308heltki kaardilt. Niisiis lisan artiklile kaardi, kus on nii lo\u0303hkine lohukivi kui ka lingukivi."}, {"text_idx": "#000007", "text": "Kalevipoja lingukivi asub ku\u0308mmekonna meetri su\u0308gavuse ja\u0308rsukaldalise oru serval kallakul. Kivi la\u0308hedal on viit kirjaga \u201cPATJALA VAADE\u201d ja to\u0303epoolest avaneb u\u0308le va\u0308rske raiesmiku vaade kaugetele maastikele. Kuid lingukivi kohta pole u\u0308htegi ta\u0308hist. Hetkel veel paistab kivi raiesmikul hoogsalt sirguvate noorte puude vahelt va\u0308lja, kuid mo\u0303ne aasta pa\u0308rast on see vaade ilmselt kadunud."}, {"text_idx": "#000008", "text": "Roosakashall kivi on la\u0308hemalt vaadates roosa-musta ta\u0308hniline. Kivi ko\u0303rgus oru pool ku\u0308ljes on ligi 3 m ja kalda pool 1 m, laius ja pikkus ligi 3 m. Kivi lael on ligikaudu poole m la\u0308bimo\u0303o\u0303duga ja ku\u0308mmekonna cm su\u0308gavune lohk, kuhu koguneb vihmavesi. Po\u0303iki u\u0308le ja la\u0308bi kivi la\u0308heb valkjasroosast kivimist soon, mida kutsutakse Kalevipoja linguno\u0308o\u0308ri ja\u0308ljeks."}, {"text_idx": "#000010", "text": "\u201cMuistend jutustab: Kalev katsus oma sa\u0308ngist kivi visata seitse versta eemal asetsevasse Kuremaa ja\u0308rve. Aga tema va\u0308ike so\u0303rm libises ja kivi lendas ainult poole versta kaugusele. See on u\u0308mmargune hall graniiditu\u0308kk, mille u\u0308mbermo\u0303o\u0303t on kaksku\u0308mmend sammu. See seisab su\u0308gava oru kaldal. Va\u0308ljendus \u201eVeike so\u0303rm tal veeretas\u201c, mida jutustaja (Kassinurme po\u0303lluvaht) kasutas, viitab alliteratsiooni kaudu sellele, et see on va\u0308rss u\u0308rgeeposest.\u201d[ii]"}, {"text_idx": "#000011", "text": "Kirjelduses antud kivi asukoht u\u0308rgoru serval ja u\u0308mbermo\u0303o\u0303t sobivad teadaoleva lingukiviga kuid kaugus mitte. Mo\u0303ningane ebata\u0308psus on taoliste kirjelduste puhul tavaline. Hiljem talletatud pa\u0308rimused ko\u0303nelevad, et kivi on viskamisel pooleks la\u0308inud ning selle teine tu\u0308kk asub Kuremaa ja\u0308rve a\u0308a\u0308res."}, {"text_idx": "#000012", "text": "Millalgi 19. sajandi lo\u0303pul on kirja pandud ja\u0308rgmine teade:"}, {"text_idx": "#000013", "text": "\u201cKalevipoja sa\u0308ngi ligidal [Kassinurmes] tihe oru kaldal seisab u\u0308ks kivi, arvata 1 1/2 su\u0308lda ko\u0303rge [ca 3 m] ja 2 su\u0308lda [ 4 m] lai. Vanarahvas ra\u0308a\u0308givad sest kivist, et Kalevipoeg Vo\u0303rtsja\u0308rve kaldalt u\u0308le Kuremaa ja\u0308rve (mis Kalevi sa\u0308ngist po\u0303hja pool seisab) hunti tahtnud visata. Kivi aga libisenud lingu pa\u0308a\u0308lt ning la\u0308inud katki, pool kukkunud Kuremaa ja\u0308rve ning pool oru kaldale."}, {"text_idx": "#000014", "text": "Teised aga ra\u0308a\u0308givad, et Kalevipoeg ise u\u0308le Kuremaa ja\u0308rve olnud ning hunti Kalevi sa\u0308ngi pa\u0308a\u0308l na\u0308inud ko\u0303ndivat. Ta tahtnud teda maha visata, aga kivi olla ko\u0303rvale la\u0308inud ning sinna oru kaldale veerenud.\u201d[iii]"}, {"text_idx": "#000015", "text": "Pa\u0308rimustes viskab Kalevipoeg tavaliselt kivi Kalevi sa\u0308ngist Kuremaa ja\u0308rve poole, vo\u0303i vastupidi. Kohalikud on veel jutustanud, et kivi orupoolset otsa on kaevatud, et na\u0308ha selle ko\u0303rgust, kivi alla olevat maetud varandus, mida valvavat vanakuri ning kivi lohus oleva veega kustutanud karjalapsed meelsasti janu."}, {"text_idx": "#000016", "text": "1957. a Tartu Riikliku U\u0308likooli ajalehes ilmunud artiklis nimetatakse lingukivi vanaks ohvrikiviks. Kas Kalevipoja lingukivi vo\u0303iks to\u0303esti olla po\u0303line pu\u0308hapaik? Pu\u0308hade kivide seas on omajagu selliseid, mille lael asub looduslik lohk. Pu\u0308hade kivide lohkudesse kogunevat vett kasutati naha- jm haiguste tervendamiseks ka praegusel Jo\u0303gevamaal. Mo\u0303nel pool on o\u0308eldud, et ko\u0303ik maakivid, millele koguneb vihmavesi, on tervendava va\u0308ega. Kuna lingukivi lohk on u\u0308sna suur ja su\u0308gav, sobiks see tervendavateks taigadeks va\u0308ga ha\u0308sti."}, {"text_idx": "#000017", "text": "Nii lo\u0303hkise lohukivi kui ka Kalevipoja lingukivi kohta napib teavet, mis lubaks neid kindlasti po\u0303listeks pu\u0308hapaikadeks pidada. Kindel on aga see, et neid peetakse pu\u0308haks praegu. Mo\u0303lemal kivil na\u0308eb tihtipeale anniks ja\u0308etud esemeid. 2020. a kevadel oli lingukivi lohus vaid u\u0308ks EV 1-kroonine mu\u0308nt. Su\u0308gisel aga oli sinna lisandunud mo\u0303niteist euromu\u0308nti. Raha ko\u0303rval sa\u0308ras madalas vees ka ho\u0303bedases raamis olev kristall."}, {"text_idx": "#000018", "text": "Kas pole imeline \u2013 elame maal, kus kivid ko\u0303nelevad ja jutustavad meie enda lugu. Lohukivide lohukesi on su\u0308vistanud ja puudutanud mitme tuhande aasta eest meie esivanemate ka\u0308ed. Lingukivi taolistel rahnudel on Kalevi jt hiidude ja\u0308ljed. Ra\u0308ndrahnudele kogunev vesi tervendab. Kividele ku\u0308lakosti ehk andide viimise tavas elab aga edasi esivanemate iidne tarkus."}, {"text_idx": "#000019", "text": "Juurdepa\u0308a\u0308s: Tartu-Rakvere maanteel Kassinurme ku\u0308las po\u0308o\u0308rata paremale Kassinurme-A\u0308nkku\u0308la maanteele, so\u0303ita 200 m, u\u0308letada raudtee ja po\u0308o\u0308rata seeja\u0308rel teeristil vasakule, so\u0303ita 1,2 km kuni Kassinurme ma\u0308gede parklani."}, {"text_idx": "#000020", "text": "Kaart: Maa-ameti ortofoto ja kultuurima\u0308lestiste kaart 13.03.2021"}, {"text_idx": "#000024", "text": "Liikatku pu\u0308ha kivi, Prohveti ma\u0308nd ja haruldane kuusk\nTo\u0303renurme hiis hukutas seitse ru\u0308u\u0308stajat"}, {"text_idx": "#000025", "text": "Liikatku pu\u0308ha kivi, Prohveti ma\u0308nd ja haruldane kuusk"}, {"text_idx": "#000026", "text": "To\u0303renurme hiis hukutas seitse ru\u0308u\u0308stajat"}]